६२ वर्षको उमेरमा पदक
अस्ट्रेलियाका एन्ड्रयु होय सन् १९६८ यताको ओलम्पिकमा सबैभन्दा बढी उमेरमा पदक जित्ने खेलाडी बनेका छन् । उनले सोमबार टोकियो ओलम्पिकमा घोडचढी इभेन्टिङ टिममा रजत पदक जितेका थिए । 
टोकियो — अस्ट्रेलियाका एन्ड्रयु होय सन् १९६८ यताको ओलम्पिकमा सबैभन्दा बढी उमेरमा पदक जित्ने खेलाडी बनेका छन् । उनले सोमबार टोकियो ओलम्पिकमा घोडचढी इभेन्टिङ टिममा रजत पदक जितेका थिए । ६२ वर्षे उनको ओलम्पिकमा यो पाँचौं पदक हो, त्यसमा ३ स्वर्ण छ । उनले २००० को सिड्नी ओलम्पिकयता पहिलोपल्ट पदक जितेका हुन् । इभेन्टिङ जम्पिङ इन्डिभिजुलमा कांस्य पदक जितेका उनी रोकिएनन् । ‘वास्तवमा भन्नुपर्दा मेरो उमेर कति भयो भनेर सोध्ने सबैप्रति म आभारी छु । जब मैले खेल्न सुरु गरेको थिएँ, मलाई टोलीको सबैभन्दा कान्छो खेलाडी हुनुमा गर्व थियो,’ १९९२ को बार्सिलोना ओलम्पिकमा पहिलो पदक जितेका होयले भने, ‘जब ओलम्पिक भिलेजमा मान्छे भेट्छु, उनीहरू मलाई तिमी के गर्छौ, के तिमी टिम अफिसियल हौं ? भनेर सोध्छन् । अनि म खेलाडी हुँ भनेर जवाफ दिन्छु ।’उनी ओलम्पिकमा सबैभन्दा बढी उमेरमा पदक जित्ने खेलाडी भने अझै बनिसकेका छैनन् । सन् १९६८ को मेक्सिको सिटी ओलम्पिकमा स्विट्जरल्यान्डका लुइस नोभराजले ६६ वर्षको उमेरमा रजत पदक जितेका थिए ।